Title: Zxczxc
Author: Karol Bergmann
Last saved by: jana.krchnava
Company: FEI

Príloha č.  k  č. /-I

Príloha č.3 k Smernici č. 12/2011

Správa zo zahraničnej pracovnej cesty - osnova
1.  Účastníci ZPC:
Juraj Klepáč, Ing., národný delegát pre programový výbor  „Štiepenie“
VUJE, a. s., Okružná 5, 918 64 Trnava
vedúci Oddelenia pre koordináciu projektov pre vedu a výskum
znalosť jazykov: anglický, ruský 
a Ing. Alena Brežná ako expert

2.  Zahraničná pracovná cesta:
Štát, mesto: Belgicko, Brusel
Názov prijímajúcej organizácie: Európska komisia (EK), generálne riaditeľstvo pre výskum a inovácie, Centre de Conférence Albert Borschette, rue Froissart 36, Brusel
Cesta vykonaná v dňoch: 24. - 25. 2. 2015
Účel cesty: Zasadanie programového výboru Európskeho spoločenstva pre atómovú energiu (Euratom) pre „štiepenie“. 
Financovanie: pobytové náklady - MŠVVŠ SR ; cestovné - refunduje EK

3.  Rámcový program pobytu:
25. 2. 2015 sa uskutočnilo zasadnutie programového výboru „Výskumného a vzdelávacieho programu Euratomu (2014-2018), ktorý prispieva k rámcovému programu v oblasti výskumu a inovácií Horizont 2020, sekcie Štiepenie v Konferenčnom stredisku EK (CCAB).
Účastníci zasadnutia: zástupcovia Európskej komisie (EK): predsedajúci - András.Siegler (riaditeľ Direktoriátu K – Energetika, DG3 pre výskum a inovácie) a Bruno Schmitz (riaditeľ Direktoriátu RTD.G4 "Fission Energy") a ďalší; Delegáti ČŠ EÚ-28 a Švajčiarska s výnimkou H, CY, LUX, MT.  
Kontaktná adresa: lidia.bartold@ec.europa.eu  

4.  Stručný priebeh rokovania:
Zasadanie programového výboru Euratom pre štiepenie sa začalo o 10:00 hod. a trvalo do 17:00 hod. Postupovalo sa podľa schváleného programu [1].
Pán Siegler predsedal dopoludňajšiemu mítingu. 
Bez pripomienok bol schválený navrhnutý program stretnutia a následne aj zápis z predchádzajúceho stretnutia 27. 11. 2014.
Predstaviteľ generálneho riaditeľstva EK pre výskum a inovácie, pán Mikola Džubinský informoval o výsledkoch výziev, procese posudzovania ponúk a úspešnosti uchádzačov v oblasti Fission za obdobie 2014-2015, kedy boli vyhlásené výzvy vo dvoch kolách: V prvom kole 15 výziev [2], v druhom kole jedna výzva [3], vyhlásená dodatočne na žiadosť Ukrajiny, zameraná na diverzifikáciu dodávok paliva pre reaktory typu VVER, kde v konzorciu uspelo aj Slovensko. 
Hlavným bodom programu bol predkladanie návrhov na doplnenie prípadne úpravu prvého náčrtu aktivít navrhnutých pre programové obdobie 2016 - 2017. Tejto časti stretnutia predsedal pán Schmitz, ktorý zhrnul oblasti navrhované v tzv. „Scoping paper“ [4] pre pracovný program Euratomu na roky 2016 - 2017, ktorý bol predmetom diskusie na predošlom stretnutí programového výboru. Potom sa k jednotlivým navrhovaným výzvam vyjadrovali členské štáty, ktoré navrhovali doplnenie prípadne úpravu formulácií v návrhu.
Slovenská republika mala výhrady v NFRP 2 - 2016-2017: „Bezpečnosť reaktorov 4. generácie“, kde sa navrhovalo hodnotenie bezpečnostných zlepšení pre „najviac overené typy reaktorov 4. generácie“, čo by mohlo viesť k vyradeniu aktivít súvisiacich s vývojom reaktora ALLEGRO, na ktorom sa veľkým dielom zúčastňuje aj SR, z programu. Slovenské stanovisko podporila aj Česká republika a Francúzsko, takže pán Schmitz navrhol, aby sa namiesto „najviac overených typov reaktorov“ použila formulácie „reaktory s rýchlymi neutrónmi“ s tým, že vysokoteplotný reaktor by bol presunutý do programovacieho obdobia 2018 - 2019, alebo na ešte neskoršie obdobie. Takéto riešenie vopred nediskvalifikuje projekty zamerané na vývoj  reaktora ALLEGRO a sodíkom a plynom chladené rýchle reaktory by mali dostať priestor vo výzvach na obdobie 2016 - 2017. 
Ďalšou pripomienkou SR, ktorá sa týkala viacerých navrhovaných oblastí bolo zaradenie vyraďovania ako jednej z etáp životného cyklu jadrových zariadení do programu, pretože vyraďovanie sa v navrhovaných aktivitách vôbec nespomínalo. Táto pripomienka bola akceptovaná a SR (účastník cesty) má predložiť svoje návrhy v písomnej forme do 12. marca 2015.
Z ostatných pripomienok k navrhovanému obsahu výziev pre nasledujúce obdobie možno spomenúť požiadavku Španielska na zaradenie konkrétnych úloh riešenia manažmentu vodíka a seizmických udalostí ako nedoriešených problémov reaktorov 2. a 3. generácie. Nemecko požadovalo podporiť materiálový výskum, čo podporilo aj Francúzsko a navrhlo doplniť výskum štrukturálnej integrity komponentov. Česká republika navrhla doplniť starnutie, a to nielen starnutie kovových komponentov, ale aj betónu a káblov. UK požadovala doplnenie výskumu nových typov paliva. K návrhu malých modulárnych reaktorov (SMR) mala ČR poznámku, či ich vôbec niekto v Európe potrebuje, na čo reagovalo Fínsko, že oni uvažujú aj o SMR, takže táto téma zrejme ostane v programe. 
V NFRP 5 - 2016-2017 „Zostávajúce nevyriešené otázky pre geologické úložiská prvé svojho druhu“ SR navrhla harmonizáciu metodík pre odhad nákladov pre jednotlivé etapy životného cyklu úložiska, vrátane výberu lokality, výstavby, prevádzky, zatvorenia a etapy po zatvorení hĺbkového geologického úložiska. Na našu požiadavku predstaviteľ EK reagoval, že nami navrhovaná problematika tematicky celkom nezapadá do tejto výzvy. Okrem toho špecifické podmienky jednotlivých krajín sa môžu líšiť tak podstatne, že nejaká harmonizácia by bola veľmi zložitá a nejaký návod na odhad nákladov vraj je súčasťou niektorej z už vydaných direktív EK. Po konzultácii s predkladateľom tejto požiadavky bude rozhodnuté, či budeme napriek protiargumentom EK trvať na našom návrhu a či ho predložíme aj v písomnej forme.
V NFRP 6 a 7 - 2016-2017 boli vyslovené názory, že tieto oblasti sa prekrývajú s inými oblasťami, prípadne že obsahujú nejasné formulácie, ktoré by mali v konečnom návrhu byť jasne formulované. 
V NFRP 8 - 2016-2017 sa Rakúsko chcelo viac zamerať na radiačnú ochranu, čo je podľa Francúzska mimo témy tejto navrhovanej výzvy. Predseda konštatoval, že podobnú problematiku riešia aj iniciatíva MELODI a projekt CONCERT (v ktorom je zapojené aj Slovensko) a CONCERT aj MELODI sú dve strany tej istej mince.
Fínsko by chcelo zamerať viac pozornosti na tavenie kovov, poukazujúc na prípady, keď sa rádioaktívny kobaltový alebo ameríciový zdroj nepozornosťou dostal do tavby, pretože prostriedky na identifikáciu takýchto zdrojov nie sú dostatočne efektívne.
Portugalsko poukázalo na potrebu pritiahnuť do programu aj medicínsku komunitu a Španielsko by podporilo vzdelávanie medicínskych pracovníkov. 
V oblastiach spoločného záujmu sekcií „Fission“ a „Fusion“, tzv. prierezových (cross-cutting) činností, vidí predseda najväčší priestor pri materiálovom výskume. Francúzsko zase zdôraznilo bezpečnostné aspekty, ktoré sa z reaktorov 2. a 3. generácie dajú využiť pre reaktory 4. generácie. 
Pri NFRP 13 - 2016-2017- „Podpora výskumu a manažmentu trícia“ sa musí ukázať, aký bude záujem o túto oblasť, či budú podané návrhy projektov.
V ďalšom programe pán Schmitz znovu informoval členské štáty o možnosti zabezpečenia financovania projektov prostredníctvom finančného inštrumentu InnovFinn, ktorý nadväzuje na úspešný nástroj z minulosti - Risk-sharing finance facility, a umožní dofinancovať projekt s využitím pôžičky od Európskej investičnej banky. Pôžička by bola splatená z príjmov po dokončení projektu.
Pán Alejandro Zurita v rámci informovania o rozvoji medzinárodnej spolupráce uviedol, že v programovom období 2016 - 2017 sa predpokladá rozšírenie spolupráce s Japonskom a strategické partnerstvo s Čínou.
Účastníci stretnutia boli nakoniec vyzvaní, aby všetky svoje pripomienky predložili v písomnej forme do 5. marca 2015, ale termín predkladania pripomienok bol potom predĺžený o týždeň. Ďalšie stretnutie, druhé kolo pripomienkovania je plánované na apríl 2015.

5.  Odporúčané závery

Z prerokovaných bodov vyplynula úloha pre účastníkov stretnutia informovať autorov slovenských pripomienok o výsledkoch stretnutia a v termíne odoslať naše pripomienky k programu v písomnej forme do Bruselu.

6.   Prehľad prinesenej dokumentácie a miesto jej uloženia
Z pracovnej cesty boli prinesené nasledujúce materiály, ktoré sú uložené u účastníka cesty:
[1] 	Program zasadania Programového výboru Euratomu pre štiepenie, 25. 2. 	2015
[2]	EURATOM FISSION: NFRP-2014-2015-2 Evaluation report, including 	Annexes
[3]	EURATOM FISSION-2: NFRP-2014-2015-2 Evaluation report, including 	Annexes
[4]	Draft scoping paper for the Euratom Work Programme 2016-2017

7.   Osobitne vyhodnotený očakávaný prínos ZPC
Očakávaným prínosom ZPC je príprava podmienok na úspešnejšie zapojenie slovenských inštitúcií aktívnych v oblasti rozvoja a inovácií v jadrovom sektore, zameranie na štiepne reaktory, do pripravovaných výziev Výskumného a vzdelávacieho programu Euratomu (2016-2017), ktorý prispieva k rámcovému programu v oblasti výskumu a inovácií Horizont 2020.
   
8.    Spôsob zverejnenia výsledkov ZPC, prenos získaných informácií
Správa s výsledkami ZPC bude poskytnutá:
-	vysielajúcej organizácii, Ministerstvu školstva, vedy, výskumu a športu SR,
-	Úradu jadrového dozoru SR, ako organizátorovi Medzirezortnej koordinačnej skupiny na koordináciu úloh vyplývajúcich z článkov Zmluvy o Euratome, 
-	zamestnávateľovi účastníka cesty - spoločnosti VUJE, a.s.
-	Ing Jozefovi Pitelovi, ktorý je delegátom SR v programovom výbore Euratomu za sekciu „Fusion“.

Súhlasím so zverejnením správy na internete
Áno, pre odbornú verejnosť.

Správu vypracoval: Ing. Juraj Klepáč

Dátum: 26. 2. 2015

Správu schválil:  prof. Ing. Peter Plavčan, CSc.

 
Poznámka:
Správu zo ZPC je potrebné vypracovať do 10 dní od jej ukončenia a v papierovej aj elektronickej forme (rtf. formát) predložiť na Sekciu medzinárodnej spolupráce MŠVVaŠ SR.